Каго толькі не сустрэнеш на вясёлым кірмашы! Заморскага купца і п’янага суседа, цыганку-варажэю і чапурыстую барыню, параапранутага панам чорта і нават сапраўднага разбойніка. Толькі адна бяда: калі сустрэнеш, то як яго пазнаць? Крывы нож, лахманы, пісталеты – усё гэта ён, пэўна, пакіне ў лесе. Разбойнік на кірмашы, які знешне нічым не адрозніваецца ад простага мужычка, можа патрапіць з-за гэтага ў самае незвычайнае становішча. Так і было са славутым Міколам, разбойнікам-шаўцом. Дарэчы, тады, калі пачыналася наша гісторыя, ніхто Міколу гэтак не называў. І ніякай славы ў яго, звычайнага ляснога брата, дробнага рабаўніка і злодзея, не было. На кірмаш паслаў яго атаман разбойнікаў. Каб даведаўся, хто з купцоў больш выгадна прадасць свой тавар ды якой дарогай паедзе дамоў.